ठण्ड मती बदी गेदी ही। ढलदे सूरजे दी धुप्पा दी गर्मी बड़ी घट्ट ही, उस बेल्लै धुप्प तप्पने च निग्ग नईं, ठण्ड गै मती लगदी ही, आदमी ठरन लगदा हा। अपने मैहलैं दे कोठै पर मृगनयनी झरोखे दे स्हारै खड़ोई गेई। कन्ने लाखी ही। सूरज अजें दों घड़ियें च घरोना हा। मृगनयनी दी नजर पच्छम आली बक्खी कुसै धारा पर कुसै नदी पर ते कुसै ग्रां उप्पर पेई। राई च के हुन्दा होग-ओ सोचदी ही। फी मैह्लें दे उत्तर पासै बगीचै पर नजर पेई। केले दे बड्डे-बड्डे गूढ़े सैल्ले पत्तरैं पर धुप्प तिलकदी-लिश्कदी लबदी ही। उसी इयां सेई होआ जियां पत्तरें दी बीणा जन बजदी ऐ।